als_Latn dik_Latn sag_Latn
Legjenda e futbollit gjerman dhe sidomos i Bajernit, Franc Bekenbauer, së fundmi ka bërë një analizë të gjerë për skuadrën bavareze, pas sukseseve dhe rezultateve “bombastike” që ata kanë pasur kohët e fundit. Deklarata më pikante e 70-vjeçarit është ajo për dy lojtarët të cilët ai i konsideron si më problematikët te Bajerni. Bekenbauer ka “sulmuar” Frenk Riberinë dhe Zherom Boatengun, pasi sipas tij ata mund të dëmtojnë skuadrën me thyerjen e disiplinës. Ai ka thënë se të dy lojtarët duhet të ruajnë qetësinë në fushë dhe të mos bien pre e provokimeve.
Deklarata – Bekenbauer i ra shkurt kur foli për francezin dhe kampionin e botës. “Riberi shpesh pëson ndërhyrje të rënda, por kjo nuk do të thotë që ai duhet të reagojë dhe të humbasë qetësinë edhe nëse provokohet. Të njëjtën gjë mund të them edhe për Boatengun. Dikush duhet të flasë me lojtarët për këtë problem, sepse ata po e dëmtojnë ekipin.”
Për Guardiolën – “Kaizeri” më pas foli edhe për trajnerin e Bajernit, Pep Guardiola. Vjet ai e ka kritikua filozofinë e spanjollit, por tani duket se ka ndryshuar mendje. “Guardiola nuk ka nevojë për kontratë. Ai është nga ata trajnerë që vjen dhe ikën kur të dojë. Ndoshta Bajerni kërkon ta mbajë përjetë dhe unë dëshiroj që ai të qëndrojë sa më gjatë. Për mendimin tim, nuk mendoj se do të gjenim një trajner më të mirë. Nuk kam gjë kundër Jup Hajnkesit, por Pep ka ofruar një filozofi të re. Ai ka gjetur kombinimin perfekt mes tiki-takës dhe stilit tradicional bavarez”, – argumentoi Bekenbauer.
als_Latn als_Latn als_Latn